CELEX: C2005/115/18
Language: fi
Date: 2005-05-14 00:00:00
Title: Asia C-64/05 P: Ruotsin kuningaskunnan 14.2.2005 tekemä valitus Euroopan yhteisöjen ensimmäisen oikeusasteen tuomioistuimen laajennetun viidennen jaoston asiassa T-168/02, IFAW Internationaler Tierschutz-Fonds GmbH, tukijoinaan Alankomaiden kuningaskunta, Ruotsin kuningaskunta ja Tanskan kuningaskunta, vastaan Euroopan yhteisöjen komissio, tukijanaan Ison Britannian ja Pohjois-Irlannin yhdistynyt kuningaskunta, 30.11.2004 antamasta tuomiosta

14.5.2005   
            
            
               FI
            
            
               Euroopan unionin virallinen lehti
            
            
               C 115/9
            
         Ruotsin kuningaskunnan 14.2.2005 tekemä valitus Euroopan yhteisöjen ensimmäisen oikeusasteen tuomioistuimen laajennetun viidennen jaoston asiassa T-168/02, IFAW Internationaler Tierschutz-Fonds GmbH, tukijoinaan Alankomaiden kuningaskunta, Ruotsin kuningaskunta ja Tanskan kuningaskunta, vastaan Euroopan yhteisöjen komissio, tukijanaan Ison Britannian ja Pohjois-Irlannin yhdistynyt kuningaskunta, 30.11.2004 antamasta tuomiosta
   (Asia C-64/05 P)
   (2005/C 115/18)
   Oikeudenkäyntikieli: englanti
   Ruotsin kuningaskunta, asiamiehenään K. Wistrand, on valittanut 14.2.2005 Euroopan yhteisöjen tuomioistuimeen Euroopan yhteisöjen ensimmäisen oikeusasteen tuomioistuimen laajennetun viidennen jaoston asiassa T-168/02 (1), IFAW Internationaler Tierschutz-Fonds GmbH, tukijoinaan Alankomaiden kuningaskunta, Ruotsin kuningaskunta ja Tanskan kuningaskunta, vastaan Euroopan yhteisöjen komissio, tukijanaan Ison Britannian ja Pohjois-Irlannin yhdistynyt kuningaskunta, 30.11.2004 antamasta tuomiosta.
   Valittaja vaatii, että yhteisöjen tuomioistuin
   
               1.
            
            
               kumoaa ensimmäisen oikeusasteen tuomioistuimen asiassa T-168/02 30.11.2004 antaman tuomion,
            
         
               2.
            
            
               kumoaa 26.3.2002 tehdyn komission päätöksen ja
            
         
               3.
            
            
               velvoittaa komission korvaamaan Ruotsin kuningaskunnalle yhteisöjen tuomioistuimessa aiheutuneet oikeudenkäyntikulut.
            
         Oikeudelliset perusteet ja pääasialliset perustelut:
   Ruotsin hallitus väittää, että ensimmäisen oikeusasteen tuomioistuin on valituksenalaisen tuomion antaessaan rikkonut yhteisön oikeutta.
   Ensimmäisen oikeusasteen tuomioistuin totesi ensiksi, että Euroopan parlamentin ja neuvoston asetuksen N:o 1049/2001 2 artiklassa säädetty oikeus saada tutustua toimielinten asiakirjoihin (asiakirjajulkisuudesta annettu asetus) kattaa kaikki näiden toimielinten hallussa olevat asiakirjat ja tämän vuoksi niitä voidaan pyytää, jotta kolmansilta osapuolilta, erityisesti jäsenvaltioilta peräisin olevista asiakirjoista voitaisiin saada tietoja. Ensimmäisen oikeusasteen tuomioistuin huomautti, että niin sanottua laatijan sääntöä eli periaatetta siitä, että asiakirjan laatijalla on päätösvalta asiakirjasta ja siten se päättää, voidaanko se luovuttaa siitä riippumatta, kenen hallussa asiakirja on, ei ole sisällytetty asetukseen.
   Ensimmäisen oikeusasteen tuomioistuin omaksui kuitenkin sen kannan, että asiakirjajulkisuudesta annettu asetus merkitsee sitä, että jäsenvaltioita kohdellaan eri tavoin ja että laatijan sääntöä tämän vuoksi sovelletaan jäsenvaltioiden laatimiin asiakirjoihin. Tämän kannan perustelemiseksi ensimmäisen oikeusasteen tuomioistuin totesi ensinnäkin, että asetuksen 4 artiklan 5 kohdassa selvästi ilmaistu toimielimen velvollisuus saada jäsenvaltion etukäteen antama suostumus olisi muutoin vaarassa jäädä kuolleeksi kirjaimeksi ja toiseksi, että kyseisen asetuksen tavoitteena tai vaikutuksena ei ole kansallisen lainsäädännön muuttaminen. Ensimmäisen oikeusasteen tuomioistuimen mukaan jäsenvaltiolla ei ole velvollisuutta perustella asiakirjajulkisuudesta annetun asetuksen 4 artiklan 5 kohdan nojalla esittämäänsä pyyntöä.
   Ruotsin hallitus katsoo kuitenkin, että ensimmäisen oikeusasteen tuomioistuimen suorittamalle tulkinnalle ei ole löydettävissä nimenomaista ja yksiselitteistä tukea kyseessä olevasta säännöksestä tai muualtakaan kyseisestä asetuksesta. Näin ollen mikään niistä argumenteista, joihin ensimmäisen oikeusasteen tuomioistuin on perustanut tulkintansa, ei yksinään tai yhdessä muiden argumenttien kanssa voi muodostaa syytä olla ottamatta huomioon sitä perustavanlaatuista sääntöä, johon asiakirjajulkisuudesta annettu asetus perustuu. Asetuksen mukaan sen toimielimen, jonka hallussa asiakirja on, on päätettävä sen luovuttamisesta. Jos mitään luovuttamissäännöstä asetuksen 4 artiklan 1–3 kohdassa säädettyä poikkeusta ei voida soveltaa, asiakirja on luovutettava. Asiakirjajulkisuudesta annetun asetuksen 4 artiklan 5 kohdassa oleva velvollisuus saada jäsenvaltion suostumus on menettelyllinen sääntö, joka täyttää tavoitteensa vaikkei jäsenvaltioilla olisikaan absoluuttista veto-oikeutta. Myöskään veto-oikeuden puuttuminen ei merkitse mitään kansallisen lainsäädännön muuttamista.
   Asiakirjajulkisuudesta annetun asetuksen nojalla päätös evätä oikeus tutustua asiakirjoihin voidaan tehdä ainoastaan jonkun sen 4 artiklan 1-3 kohdassa mainitun poikkeuksen perusteella. Jos kyseessä oleva jäsenvaltio ei perustele päätöstään kieltäytyä asiakirjan luovuttamisesta, jäsenvaltio ottaa riskin siitä, että toimielin ei voi katsoa, että on olemassa erityinen luottamuksellisuuden tarve, joka voi olla peruste olla luovuttamatta asiakirjaa luovuttamissääntöä koskevien poikkeusten nojalla.
   Mikään niistä argumenteista, joihin ensimmäisen oikeusasteen tuomioistuin on perustanut tuomionsa, ei ole riittävä, jotta voitaisiin sallia poikkeus jäsenvaltioista peräisin oleviin asiakirjoihin nähden siitä perustavanlaatuisesta periaatteesta, että toimielin, jonka hallussa asiakirja on, päättää, annetaanko siitä tietoja. Ensimmäisen oikeusasteen tuomioistuimen tuomio on siten ristiriidassa yhteisön oikeuden kanssa.
   
      (1)  EYVL C 202, 24.8.2002, s. 30.